Maapꞌeda Jesús awara ãi wã nide unuji eperã tau pꞌãriu bɨ ichi tꞌoru weda.
Ma eperã unudakꞌãri,
Jesús ome nipapataarãpa iidijida:
—Tachi Jarateepari,
¿kꞌãare kꞌaurepata na eperã tau pꞌãriu tꞌojima?
ajida.
¿Ichia pꞌekꞌau kꞌachia oopata kꞌaurepa pajikꞌã ajida,
maa–e pɨrã chi akꞌõreerãpa pꞌekꞌau kꞌachia oopata kꞌaurepa?
Jesupa pꞌanauji:
—Ichi kꞌaurepa–epɨ;
ichiaba ichi akꞌõreerã kꞌaurepa–epɨ.
Tachi Akꞌõrepa mãga tꞌopiji eperãarãpa akꞌɨdamerã iruata ne–inaa pia ooi ma eperã kꞌapꞌɨade.
Ãstaawa tachia oodaipia bɨ mɨ pëidapa oopi bɨkꞌa,
pꞌãrikꞌua pakꞌãri,
apidaapa mãga pꞌoyaa oodakꞌaa perã.
Mɨ na pꞌekꞌau eujãde bɨ misa,
ɨ̃daa pɨkꞌa bɨ na eujãdepemaarã–itꞌee.
Mãga jarapꞌeda,
Jesupa eujãde idutꞌaaji mãikꞌaapa yooro pꞌora ome pꞌoiratꞌaapꞌeda,
tau pꞌãriu bɨ taude pꞌurutꞌaaji.
Mãpai mãgaji:
—Wãpáde aji,
pɨchi tau sɨɨde pania tꞌɨpata Siloé apatamaa.
(Siloé jara kꞌinia bɨ “Pëida”.)
Mãpai tau pꞌãriu bɨ wãji ichi tau sɨɨde.
Ãpɨtee chekꞌãri,
pia unu beeji.
Tꞌẽepai ma eperã kꞌaitꞌa pꞌanadapꞌedaarãpa mãikꞌaapa iru ne–iidimaa unudapꞌedaarãpa mãgapachida:
—¿Nãgɨ́ chi ne–inaa iidimaa su–akꞌɨ bapariida–ekꞌã?
apachida.
Ũkꞌuruurãpa mãgapachida:
—Jã ichipɨ.
Awaraarãpa mãgapachida:
—Jã iru–epɨ,
iru kꞌĩra papaa bɨ mĩda.
Mamĩda ichia pꞌanauji:
—Mɨpɨ.
Mãpai iidijida:
—¿Sãga ɨ̃rá pɨa unu bɨma?
ajida.
Ichia pꞌanauji:
—Eperã tꞌɨ̃jarapata Jesupa iduba yooro pꞌora ome pꞌoirapꞌeda,
mɨ taude pꞌurutꞌaajida aji,
mãikꞌaapa mãgaji:
“Wã́ji pɨchi tau sɨɨde pania tꞌɨpata Siloé apatamaa.”
Aramãgá mɨ wãjida aji,
mãikꞌaapa mɨchi tau sɨɨtꞌaakꞌãri,
unuji.
Mãpai ãchia iidijida irumaa:
—¿Sãma bɨma ajida,
ma eperã?
Ichia pꞌanauji:
—Kꞌawa–e bɨda aji.
Jesupa ma yooro ookꞌãri pꞌuruitꞌee tau pꞌãriu bada taude,
ɨ̃ipata ewate paji.
Maperã judiorã poro waibɨarãpa ma tau pꞌãriu bada ateejida fariseorãmaa.
Mãpai ãchia iidijida:
—¿Sãga ɨ̃rá unu bɨma?
ajida.
Ichia pꞌanauji:
—Yooro mɨ taude pꞌurujida aji.
Maapꞌeda mɨa sɨɨtꞌaaji.
Mapa ɨ̃rá pia unu bɨda aji.
Fariseorã ũkꞌuruurãpa mãgajida:
—Jãgɨ́ eperã Tachi Akꞌõrepa pëida–eda ajida,
ɨ̃ipata ewate mãga ooda perã.
¿Tachi Akꞌõre Ũraa pꞌãdade jara bɨ–ekꞌã ajida,
ɨ̃ipata ewate mimiadaikꞌaraa bɨ?
Mamĩda awaraarãpa mãgapachida:
—¿Sãgá eperã pꞌekꞌau kꞌachia ooparipa nãgee ne–inaa pia ooyama?
ajida.
Mãgá ãchi kꞌĩsia awara–awaraadachida mãikꞌaapa ãchi kꞌõpꞌãyoorã ome aupedee jõnapachida.
Maapꞌeda waya iidijida naaweda tau pꞌãriu badamaa:
—Pɨa ¿kꞌãata kꞌĩsia bɨma ajida,
jã eperãpa pɨ tau jɨpadade?
Ichia pꞌanauji:
—Mɨ–itꞌee iru Akꞌõre pedee jaraparida aji.
Mamĩda ma judiorãpa ijãada–e paji ma eperã wãara naaweda tau pꞌãriu baji mãikꞌaapa ɨ̃rá pia unu bɨ.
Mapa chi akꞌõre chi nawe ome tꞌɨ̃ pëijida.
Mãpai iidijida:
—¿Na parã warrakꞌã?
ajida.
¿Parãpa jaradaikꞌã ichi tau pꞌãriu tꞌoda?
¿Sãga ɨ̃rá pia unu bɨma?
ajida.
Chi akꞌõreerãpa pꞌanaujida:
—Taipa kꞌawa pꞌanɨda ajida,
nãgɨ́ tai warra mãikꞌaapa kꞌawa pꞌanɨ ichi tau pꞌãriu tꞌoda.
Mamĩda kꞌawada–e ɨ̃rá sãga ichi taupa unu bɨ.
Ichiaba kꞌawada–e kꞌaipa ichi taupa unupiji.
Iidítɨ irumaa.
Iru chona bairã,
ichi itu jarayada ajida.
Chi akꞌõreerãpa mãga jarajida judiorã waidoopa.
Aɨ naaweda judiorã poro waibɨarãpa pedeeteejida chi eperã Jesús Mesías aru pɨrã,
waa tꞌĩupida–e paitꞌee Tachi Akꞌõre Ũraa jarateepata tede.
Mapa chi akꞌõreerãpa jarajida:
“Ichimaa iidítɨ.
Iru chona bɨda” ajida.
Maperã judiorã poro waibɨarãpa waya tꞌɨ̃ pëijida ma naaweda tau pꞌãriu bada mãikꞌaapa mãgajida:
—Wãara jarapáde ajida,
Tachi Akꞌõre kꞌĩrapite.
Taipa kꞌawa pꞌanɨda ajida,
jã eperã pꞌekꞌau kꞌachia ooyaa bapari.
Ichia pꞌanauji:
—Mɨa kꞌawa–e bɨda aji,
ma eperãpa pꞌekꞌau kꞌachia oopari wa mãga–e.
Nãgapai kꞌawa bɨ.
Mɨ tau pꞌãriu baji.
Mamĩda ɨ̃rá pia unu bɨda aji.
Waya iidijida:
—¿Kꞌãata oojima?
ajida.
¿Sãga pɨ tau pia unupijima?
ajida.
Ichia pꞌanauji:
—Mɨa parãmaa jarajida aji.
Mamĩda mɨ pedee ijãada–e pꞌanɨ.
¿Waya jarapi kꞌinia pꞌanɨkꞌã?
¿Parãpa ichiaba irude ijãa kꞌinia pꞌanɨkꞌã?
aji.
Mãga ũridakꞌãri,
ikꞌachia pedee pꞌaneejida ma tau pꞌãriu badamaa:
—¡Pɨata jã eperãpa jaratee bɨde ijãa bɨda!
ajida.
¡Jõdee taipa Moisepa pꞌãdade ijãapata!
Taipa kꞌawa pꞌanɨda ajida,
Tachi Akꞌõrepa Moisemaa pedeeda.
Mamĩda kꞌawada–eda ajida,
sãmãikꞌaapa cheji jã eperã.
Ichia pꞌanauji:
—¿Sãga?
¡Parãpa kꞌawada–eda a pꞌanɨ sãmãikꞌaapa cheji!
¡Mamĩda irua mɨ tau unupiji!
Jõmaarãpa kꞌawa pꞌanɨ Tachi Akꞌõrepa pꞌekꞌau kꞌachia ooyaa beerã pedee ũrikꞌaa.
Mamĩda ũripari ichimaa ɨtꞌaa tꞌɨ̃pataarã pedee,
mãɨrãpa irua kꞌinia bɨkꞌa oopata perã.
Na pꞌekꞌau eujã beedakꞌãriipa waide ũridakꞌaa eperãpa tau pꞌãriu bee pia unupida.
Ma eperã Tachi Akꞌõrepa pëi–e pada paara,
nãgee ne–inaa oo–e pakꞌajida aji.
Mãpai ma fariseorã kꞌĩraudachida mãikꞌaapa mãgajida:
—Pɨchi tꞌoru weda pꞌekꞌau kꞌachia ooyaa bapari.
Mãga bɨta,
¿taimaa jaratee kꞌinia bɨkꞌã?
ajida.
Maapꞌeda taawaa jëretꞌaajida.
Jesupa kꞌawaaji mãgɨ́ tau pꞌãriu bada taawaa jëretꞌaadapꞌedaa.
Tꞌẽepai iru ome unukꞌãri,
iidiji:
—¿Pɨa Eperã Akꞌõre Truadepemade ijãa bɨkꞌã?
aji.
Ichia pꞌanauji:
—Mɨmaa jarapáde aji,
kꞌaita pɨa jara bɨ.
Mɨa irude ijãaitꞌee.
Jesupa mãgaji:
—Pɨa mãgɨ́ unuda;
mɨda aji,
pɨ ome pedeemaa bɨ.
Mãpai Jesús kꞌĩrapite bedabaiji mãikꞌaapa mãgaji:
—Tachi Waibɨa,
mɨa ijãa bɨda aji.
Ma tꞌẽepai Jesupa mãgaji:
—Mɨ na pꞌekꞌau eujãdee chejida aji,
eperãarã akꞌɨde,
kꞌawaaitꞌee wãara ijãa pꞌanɨ wa ijãada–e pꞌanɨ.
Chejida aji,
Tachi Akꞌõre kꞌawapiitꞌee tau pꞌãriu pɨkꞌa beerãmaa,
ãchia iru kꞌawaadamerã.
Ichiaba cheji akꞌɨpiitꞌee tau ɨ̃daa pɨkꞌa beerãmaa,
ãchia Tachi Akꞌõre wãara kꞌawada–e pꞌanɨ.
Fariseorã ũkꞌuruurãpa mãga ũridakꞌãri,
iidijida:
—¿Kꞌãata jara kꞌinia bɨma?
ajida.
¿Tai jida Tachi Akꞌõre kꞌawada–e pꞌanɨkꞌã?
ajida.
Jesupa pꞌanauji:
—Parã mãga pꞌanadapꞌedaa paara,
apidaapa parã ɨmɨateeda–e pakꞌaji.
Mamĩda parãpa jarapata Tachi Akꞌõre wãara kꞌawa pꞌanɨ.
Mãga jaradakꞌãri,
pꞌekꞌau kꞌachia oomaa pꞌanɨ,
seewa jara pꞌanɨ perã.